|  |  |
| --- | --- |
| ГРБОВИ ЗА МЕМОРАНДУМ | Република СрбијаАутономна покрајина Војводина**Покрaјински секретaријaт зa финaнсије** Булевар Михајла Пупина 16, 21000 Нови СадТ: +381 21 487 43 45 F: +381 21 456 581 psfkabinet@vojvodinа.gov.rs |
|  | БРОЈ: 102-400-5/2017-01 | 28. април 2017. године  |

**ДИРЕКТНИМ КОРИСНИЦИМА**

**БУЏЕТСКИХ СРЕДСТАВА АУТОНОМНЕ ПОКРАЈИНЕ ВОЈВОДИНЕ**

|  |
| --- |
| **ПРЕДМЕТ: СМЕРНИЦЕ ЗА ПРИПРЕМУ НАЦРТА ПОКРАЈИНСКЕ СКУПШТИНСКЕ ОДЛУКЕ О РЕБАЛАНСУ БУЏЕТА АУТОНОМНЕ ПОКРАЈИНЕ ВОЈВОДИНЕ ЗА 2017. ГОДИНУ** |

**I УВОДНИ ДЕО-РАЗЛОЗИ ЗА ИЗРАДУ РЕБАЛАНСА**

У односу на пројекцију обима средстава распоређених актуелним буџетом АП Војводине за ову годину, измењене процене које опредељују могућност ребалансирања буџета су:

1. На бази оставрења у првом тромесечју ове године, **ревидирана процена остварења уступљених пореских прихода** је следећа:

**-приход од пореза на зараде** планиран је актуелним буџетом АП Војводине за 2017. годину са стопом раста од ***3,8%[[1]](#footnote-1)****,* а у првом тромесечју ове године приход из наведеног пореског облика остварен је са стопом раста од ***9,6%;***

***-* приход од пореза на добит** планиран је актуелним буџетом АП Војводине за 2017. годину са стопом раста од ***5,3*%[[2]](#footnote-2)**, а у првом тромесечју ове године приход из наведеног пореског облика остварен је са стопом раста од ***40,1%.***

Пројектовано на годишњем нивоу, **уколико** приходи од пореза на **зараде** задрже досадашњу динамику раста од ***9,6%****,* а приходи од пореза на **добит** се у периоду април – децембар реализују са „минималном“ месечном стопом раста од ***25%,*** *у 2017. години, из ова два пореска облика, могло би се остварити* ***13,4*** *милијарде динара, што је за око* ***1,7*** *милијарди динара, или за*  ***14,3%*** *више средстава него што је то одлуком о буџету АП Војводине за 2017. годину планирано.*

Досадашње стабилне тенденције и равномерност у оставривању **прихода од пореза на зараде,** обезбеђују довољно поуздану процену која омогућује да се ребалансом покрајинског буџета пројектује **повећање** планираних прихода из овог пореског облика за **290 милиона** динара.

Међутим нестабилност и неравномерност у остваривању прихода од пореза на добит, те недостатак параметара о профитабилности привреде Војводине у 2016. години, а који би омогућили поузданију процену оставрења ове врсте прихода до краја године[[3]](#footnote-3), налаже нам да у овом моменту рачунамо са ризиком могућности пада месечних аконтативних уплата у другом полугодишту ове године и повраћајима уплаћених аконтација. Респектујући наведене ризике, оцењујемо да процену остварења која је извршена на бази тромесечног тренда у наплати (раст у односу на остварење у истом периоду прошле године: 40,1%), уз пројекцију месечног раста по нижој стопи у преосталом делу године (25%), а која би значила пројекцију повећања прихода из овог пореског облика за 1,38 милијарди динара, уз уважавање принципа опреза и начела реалног и фискалано одговорног приступа планирању, у овом моменту треба редуковати за 50%.

Полазећи од наведеног, процењује се да је приход из пореског облика: **порез на добит**, могуће ребалансом ревидирати **на више** за **690 милиона** динара (или за 10,6%).

2. **Пренета, неутрошена средства из ранијих година,**  могуће је укључити и распоредити ребалансом, односно ревидирати **на више за 1,1 милијарду** динара.

Имајући у виду даје буџет за 2017. годину, усвојен пре истека фискалне године пројекција преноса средстава која у 2016. години неће бити утрошена, с једне стране и стварни (реалан) износ пренетих средстава бележе одступања. Дакле, посматрано у укупности, стварно пренета средства која нису распоређена актуелним буџетом, те их је могуће распоредити ребалансом, већа су за 1,1 милијарду динара.

3. **Приходе од камата на средства консолидованог рачуна трезора АП Војводине, као и по основу наплате обавеза по кредитима**, који се пласирају или се о наплати стара **Развојни фонд АПВ**, у односу на досадашње остварење могуће је ревидирати **за најмање 6,9 милиона динара**. Садашње тенденције у наплати дају поуздану основу за планирање већег остварења до краја године јер се показало да је првобитна пројекција Развојног фонда, а која је укључена у актуелни буџет, била крајње опрезна, рестриктивна односно потцењена. У току израде ребаланса буџета, а у зависности од нове пројекције Развојног фонда АП Војводине о остварењу наплате прихода од камата по основу отплате обавеза по кредитима, очекивани износ пројекције изнад досадашњег остварења биће укључен и распоређен ребалансом.

Дакле, наведене **ревидиране процене омогућују усклађивање** покрајинског буџета за ову годину **на вишем нивоу** за **2,12 милијарди** динара.

У наведени износ прилагођавања **нису укључене**:

- промене по основу ревидиране процене прихода/примања које остварују корисници буџетских средстава сопственом активношћу (установе, јавне службе, односно индиректни корисници) , по основу донација и др. а које процењују и које користе у складу са уговором, односно у складу са законом као сопствене приходе. За планирање и распоређивање тзв. сопствених прихода ОБАВЕЗНО ЈЕ НАВЕСТИ ЗАКОНСКИ ОСНОВ, обзиром да искључиво основ садржан у посебном закону опредељује и могућност планирања и распоређивања ових средстава.

-промене у висини планираних прихода који се остварују по посебним законима, а који се у смислу прописа који уређују буџетски систем, не сматрају наменским приходима, те се као општи приход буџета и распоређују. Ревидирану процену остварења ових прихода, на захтев Покрајинског секретаријата за финансије, у току израде ребаланса буџета достављају директни буџетски корисници одговорни за праћење и наплату ових јавних прихода.

Осим наведеног основног разлога, израда ребаланса буџета, прилика је да се у складу са новим пројекцијама остварења, коригују и други планирани приходи и примања и евентуално **преструктуирају** планирани расходи и издаци **са новим проценама** потреба до краја ове буџетске године.

Такође, током ове године донети су, односно истовремено са припремом ребаланса планира се доношење покрајинских прописа, а за чију реализацију су неопходна и одговарајућа усклађивања распореда средстава у буџету. То су:

-Покрајинска скупштинска одлука о престанку рада Фонда за подршку инвестиција у Војводини "VOJVODINA INVESTMENT PROMOTION - VIP"[[4]](#footnote-4), којом је прописано да Фонд престаје са радом 30. априла 2017. године;

- Покрајинска скупштинска одлука о оснивању Развојне агенције Војводине[[5]](#footnote-5) којом је основана Развојна агенција Војводине (у даљем тексту: РАВ) ради давања подршке за спровођење развојне политике, пољопривредне политике и политике руралног развоја, као и других јавних политика у складу са законом, ради бржег економског развоја Аутономне покрајине Војводине; Овом одлуком предвиђено је између осталог да РАВ припрема предлоге мера за бржи економски развој и за спровођење јавних политика и мера, а чија је буџетска импликација предвиђена реализацијом преко посебног буџетског фонда у оквиру покрајинског органа надлежног за регионални развој;

-Планира се издвајање послова буџетске инспекције, који се тренутно обављају у оквиру Покрајинског секретаријата за финансије, образовањем посебне, у организационом смислу независне службе и

-Планира се и престанак рада Агенције за регионални развој АП Војводине д.о.о. припајањем РАВ-у, при чему ће процедурални захтеви у овом поступку определити и могућност да се исти реализује до циљаног и очекиваног рока за доношење ребаланса буџета, те у вези са тим и укључивања предвиђених прилагођавања распореда средстава у нацрт ребаланса.

Наведено, али и друге промене настале од доношења покрајинског буџета за ову годину, захтевају одговарајућа прилагођавања буџета приликом израде ребаланса.

О изради ребаланса за ову годину, Покрајински секретаријат за финансије, обавестио је директне кориснике буџетских средстава АП Војводине дописом број: 102-400-5/2017-01 од 21. априла 2017. године. На основу наведеног директни корисници буџетских средстава АП Војводине сачинили су пресек финансијског пословања до сада, тј. сагледали реализоване пословне активности и потребе реализације до краја године, те исте исказали кроз финансијске (буџетске) импликације. Према томе, већ на основу наведеног обавештења, истакнута је потреба да сви буџетски корисници изврше анализу усвојених политика, да сагледају успешност реализације, те да предложе измене, водећи рачуна о до сада преузетим обавезама, могућностима спровођења до краја године и сл. На бази тако сагледаних и прикупљених процена и аргумената, а путем усаглашавања на тзв. буџетским конференцијама, утврдиће се приоритети расподеле повећаних средстава која се укључују у ребаланс, по областима улагања. Јасна аргументација спроведене анализе потреба, степен спремности и могућност реализације, јасни и мерљиви ефекти и резултати очекиваних улагања већ су наведеним обавештењем означени као полазна основа за утврђивање приоритета у расподели повећаног обима средстава путем ребаланса.

**II СМЕРНИЦЕ И ПОСТУПАК ИЗРАДЕ**

Ниво очекиваног већег остварења текућих прихода и примања, као и укључивања пренетих средстава из ранијих година у износу наведеном тачком I ове инструкције (2,12 млрд. динара) обухвата следеће изворе финансирања:

|  |  |  |  |
| --- | --- | --- | --- |
| Ред.број | Шифра (ознака извора финансирања ) | Назив извора финансирања | Износ (у динарима)  |
| 1 | 2 | 3 | 4 |
| 1. | 01 00 | Приходи из буџета  | 982.048.300,00 |
| 2. | 01 12  | Приходи из буџета-камате и други приходи по основу наплаћених потраживања Фонда за развој Аутономне покрајине Војводине и других потраживања по датим кредитима | 4.826.763,31 |
| 3. | 09 12  | Примања од продаје нефинансијске имовине-примања од продаје покретне имовине и непокретности | 1.138.070,00  |
| 4. | 13 00 | Нераспоређени вишак прихода из ранијих година  | 539.260.684,15  |
| 5. | 13 02 | Нераспоређени вишак прихода из ранијих година- накнаде и други приходи остварени по посебним законима као наменски приходи | 512.933.564,28  |
| 6. | 13 12 | Нераспоређени вишак прихода из ранијих година-средства од наплаћених потраживања Фонда за развој Аутономне покрајине Војводине и других потраживања по датим кредитима  | 17.816.108,21  |
| 7. | 14 00 | Неутрошена средства од приватизације из ранијих година  | 64.468.323,02  |
| **УКУПНО:**  | **2.122.491.812,97** |

**Напомена:** Износе наведене у табели, накнадно је могуће кориговати и допунити у складу са ревидираним пројекцијама оставрења јавних прихода и примања за чију су процену и праћење остварења одговорни директни корисници. Такође, корекције су могуће и у вези са пренетим средствима, а након аналитичког усаглашавања са корисницима, односно коначног утврђивања износа по завршном рачуну буџета АПВ за 2016. годину.

Расходи и издаци из **донаторских** прихода, **трансферних** средстава и сл. можете кориговати у погледу висине и распореда **на основу прописа или других аката** (уговор, споразум и др.), а из других прихода које остварујете сопственом активношћу или употребом јавних средстава **према пројекцијама** остварења ових прихода/примања уз образложење.

Такође је неопходно да нам доставите **измену процене остварења прихода** и примања **за чију сте наплату одговорни**, а који представљају **општи приход буџета**, уколико је ова процена у односу на првобитно планирану другачија.

**Овим инструкцијама није утврђен износ промена (лимита) по корисницима**, а исти ће бити утврђен према очекиваном датуму усклађивања захтева са могућностима финансирања, а који се планира најдаље до 11. маја 2017. године.

Израда ребаланса буџета по фазама спровођења појединих активности и очекиваним роковима завршетка је следећи:

**1. Фаза**-**Усклађивање захтева са реалним могућностима финансирања утврђивањем приоритета и обима промена обима средстава по ресорима, односно директним буџетским корисницима АПВ**

 **(Планирани рок: 11. мај 2017. године)**

На основу захтева које су директни буџетски корисници поднели на основу наведеног обавештења, а ради утврђивања приоритета, међусобног усаглашавања и усклађивања обима достављених захтева[[6]](#footnote-6) са реално планираним обимом повећања буџета путем ребаланса, у периоду од 03. маја до 11. маја 2017. године, неопходно је да се поднети захтеви рангирају утврђивањем приоритетних јавних политика, односно обима повећања средстава по областима-ресорима. Након наведеног усклађивања, а до оквира реалних могућности повећања, Покрајински секретаријат за финансије доставиће дирекним буџетским корисницима обавештење, односно допуну ових смерница, којим ће се утврдити **лимити повећања по изворима финансирања и по корисницима**.

**2. Фаза-Дефинисање, односно ревидирање и ажурирање елемената програмске структуре**

 **(Планирани рок: 17. мај 2017. године)**

Полазећи од чињенице да обим средстава планиран за одређене програмске активности/пројекте, најчешће и непосредно имплицира утврђивање вредности показатеља (индикатора), логично је и да ће опредељени лимит средстава, односно одговарајућа усклађивања (на више/на ниже) захтевати одговарајуће измене постављених показатеља оставрења циљева и/или допуну у смислу дефинисања нових циљева, те с тим у вези и постављањем одговарајућих показатеља (индикатора) њиховог остварења. С тим у вези, иако ће програмска апликација за припрему ребаланса буџета АПВ за 2017. годину, у делу који се односи на унос, измену и допуну програмске структуре, бити доступна директним буџетским корисницима 3. маја 2017. године, коначно **дефинисање свих елемената програмске структуре директни корисници ће моћи поставити тек након утврђивања лимита по корисницима.** У том смислу, до добијања обавештења о лимитима повећања средстава, директни буџетски корисници могу ажурирати елементе програмске структуре који нису најдиректније везани за обим средстава који се за одређени програм/програмску активност/пројекат планирају. Дакле, до утврђивања лимита има смисла вршити ажурирање свих елемената програмске структуре, усклађивањем са, у међувремену донетим прописима и другим измењеним околностима, чињеницама и сл. које захтевају одговарајуће усклађивање елемната програмске структуре, осим циљева и индикатора (показатеља).

Због **техничко сигурносних захтева постављених апликацијом за планирање буџета**, односно високог ризика који може настати накнадним исправкама одобрене програмске структуре која је поднета као коначан захтев, неопходно је да **дефинисање елемената програмске структуре буде завршено путем апликације БисТрезор, након што су познате све околности од утицаја на њихово дефинисање** (обим средстава који опредељује дефинисање индикатора; организационе промене од значаја за организациону класификацију планираних расхода/издатака и сл). У том смислу, директни буџетски корисници ову фазу припреме измена финансијског плана реализују, након што дефинишу стабилну програмску структуру и укључе све планиране организационе промене. Овај очекивани рок, може бити и касније, зависно од дефинисања институционалних решења (доношења одговарајућих аката, као на пример: акта о оснивању службе буџетске инспекције као независног организационог облика, акта о образовању буџетског фонда за подршку пројектима развојне политике Војводине, креираних уз подршку РАВ-а и сл.)

**3. Фаза- Усклађивање распореда средстава у оквиру одобрене програмске структуре и утврђеног оквира (лимита)-односно израда предлога измена и допуна финансијског плана директног буџетског корисника за 2017. годину**

**(Планирани рок: 24. мај 2017. године)**

Напомињемо да се и приликом ових измена треба **придржавати смерница** за планирање прихода и расхода које су дате Упутством за припрему буџета Аутономне покрајине Војводине за 2017. годину и пројекција за 2018. и 2019. годину број: Број: 102-400-19/2016-01.

Такође, у изради нацрта ребаланса буџета, треба водити рачуна и о **структури текућег и капиталног дела буџета**, те препоручујемо да се преструктуирање планираних расхода не врши на терет смањења издатака за капиталне пројекте и расхода капиталног карактера, односно да се наведено предлаже са **посебном пажњом**. Другим речима, неопходно је извршити ревидирање и реоцењивање стања планираних капиталних инвестиција, а пре свега са становишта њиховог статуса у погледу спремности за улагања, уговорених обавеза, реализације планиране динамике улагања и сл. а у циљу планирања истих на реално и детаљно сагледаним могућностима и потребама даљег финансирања.

Како би за отплату јавног дуга до краја ове године, ризик ликвидности извора финансирања из којих се извршавају ове обавезе у потпуности елиминисали, сагледаћемо могућност да се, пре свега неизвршени расходи и издаци за отплату јавног дуга прекомпонују у погледу извора финансирања из којих се обезбеђују и то, на начин да се исти планирају уместо из извора финансирања 01 00 Приходи из буџета из извора финансирања 13 00Нераспоређени вишак прихода из ранијих година. На овај начин обезбеђујемо највиши степен ликвидности извора финансирања за сталну апропријацију намењену за отплату јавног дуга.

Посебан задатак, по значају и ограничењима, представља **планирање и усклађивање расхода за запослене и с тим у вези планирани број и структура запослених (кадровски план)**

У условима:

1. прописаног ограничења масе средстава за плате која се може планирати и извршавати из буџета (члан 36. Закона о буџету Републике Србије за 2017. годину[[7]](#footnote-7)), за чије непоштовање су прописане санкције у смислу обуставе прихода који припадају буџету;
2. забране запошљавања у јавном сектору и лимитирање броја запослених прописивањем максималног броја запослених по сваком кориснику односно организационом облику
3. очекивању, али за сада непознатим параметрима у вези са спровођењем рационализације броја запослених за 2017. годину, као и
4. чињенице да п*римена прописа*  који су донети током 2016. године, а којима се на потпуно нов начин уређује радно-правни положај запослених у аутономним покрајинама и јединицама локалне самоуправе, за последицу има и укључивање службеника на положају у максималан број запослених на неодређено време, а који су били изузети из наведеног броја, те да измењена методологија обухватања запослених на неодређено време, додатно редукује[[8]](#footnote-8) максимални број запослених на неодређено време у систему Аутономне покрајине Војводине

јасно је да планирање расхода за запослене мора бити врло прецизан посао ком се мора приступити са посебним опрезом.

Покрајински секретаријат за финансије креирао је посебне помоћне табеле за планирање ове групе расхода. Имајући у виду да се маса средстава за плате **мора ускладити са ограничењима у погледу укупне масе средстава која може бити издвојена за ове намене у буџету, процес планирања расхода за плате мораће се радити у неопходном броју итерација а до потпуне усклађености планираног броја и структуре запослених са ограничињенима прописаним за планирање и извршавање расхода за плате.**

**Приоритети приликом усклађивања биће: маса средстава за плате постојећи број и структуру запослених (изабраних, постављених и запослених на неодређено време).**

**Такође истовремено се морају одвијати процеси утврђивања максималног броја запослених по корисницима у систему АП Војводине, планирања масе средстава за плате и израда измена и допуна кадровског плана, како би се у поступку прилагођавања ових аката постигла потпуна усклађеност.**

**III САДРЖАЈ ПРЕДЛОГА ИЗМЕНА ФИНАНСИЈСКОГ ПЛАНА И НАПОМЕНЕ О ДОСТАВЉАЊУ**

Саставни део ове инструкције, су и посебне табеле, а које оверене и потписане од стране одговорног лица, чине и саставни део вашег ревидираног (измењеног и допуњеног) предлога финансијског плана за 2017. годину. Наведене табеле, постављене су на интернет страници Покрајинског секретаријата за финансије, а достављају се у електронској форми на е-маил адресу запосленог на финансијским пословима директног буџетског корисника и то:

* Табеле планиране масе средстава за плате запослених и планираног броја запослених за директне кориснике буџетских средстава -Прилог 1
* Табеле капиталних пројеката за период 2017-2019 -Прилог 2
* Табеле Подаци о комисијама и другим сталним и привременим радним телима и Подаци о уговорима –Прилог 3
* Родну анализу расхода и издатака (према табели у прилогу)- Прилог 4
* Преглед структуре планираних средстава на економској класификацији 465 –Остале дотације и трансфери –Прилог 4.
* Преглед очекиваних средстава развојне помоћи Европске уније и средстава за суфинансирање развојних програма финансираних из средстава развојне помоћи Европске уније. У образложењу планираних средстава развојне помоћи Европске уније обавезно навести правни основ (уговор, споразум и сл). Уколико се развојна помоћа ЕУ реализује по моделу предфинансирања, потребо је навести очекиване износе рефундације предфинансираних средстава по годинама у динарима и еурима (за 1 ЕУР узети процењену вредност 125 динара)-Прилог 4.
* Пројекција прихода, примања и пренетих средстава-Прилог 4
* Преглед планираних расхода који имају капитални карактер (према табели у прилогу) –Прилог 4. и
* Преглед броја и структуре запослених по корисницима јавних средстава -Прилог 4

Предлог измена и допуна финансијског плана ДБК за 2017. годину треба да садржи следеће делове:

**Први одељак** обухвата промене у планираним приходима, примањима и пренетим неутрошеним средствима из ранијих година **(I ПРИХОДИ, ПРИМАЊА И ПРЕНЕТА НЕУТРОШЕНА СРЕДСТВА ИЗ РАНИЈИХ ГОДИНА).**

За приходе, примања, односно пренета неутрошена средства која буџетски корисници сами процењују и које су приликом израде буџета за 2017. годину планирали за расподелу у оквиру свог раздела), у овом одељку, односно прегледу потребно је навести шифру и назив економске класификације прихода, примања односно пренетих неутрошених средстава из ранијих година на шестоцифреном нивоу, шифру и назив извора финансирања и планирани износ промене средстава,

 а за износ предложеног распореда средстава из прихода, примања и пренетих неутрошених средстава из ранијих година, односно извора финансирања које планира Покрајински секретаријат за финансије, у овом делу треба приказати само шифру и назив извора финансирања (на четвороцифреном нивоу) и планирани износ средстава.

Иако су извори финансирања Одлуком исказани на прописаном двоцифреном нивоу класификације извора финансирања, ради веће транспарентности, прегледности и детаљнијег праћења ликвидности, финансијским планом извори финансирања исказују се на четвороцифреном нивоу према разврставању, шифрама и називима приказаним у следећој табели:

*Табела 1.*

|  |  |  |  |  |
| --- | --- | --- | --- | --- |
| Ред.број | Шифра (ознака извора финансирања ) | Расходи и издаци из прихода, примања и пренетих неутрошених средстава | Расходи и издаци из додатних средстава | Назив извора финансирања |
| 1 | 2 | 3 | 4 | 5 |
| 1 | 01 00 | + | - | Приходи из буџета  |
| 2 | 01 02 | + | - | Приходи из буџета –накнаде и други приходи по посебним законима  |
| 3 | 01 12 | + | - | Приходи из буџета-камате и други приходи по основу наплаћених потраживања Фонда за развој Аутономне покрајине Војводине и других потраживања по датим кредитима  |
| 4 | 03 00 | - | + | Социјални доприноси  |
| 5 | 04 00 | - | + | Сопствени приходи буџетских корисника |
| 6 | 05 00 | - | + | Донације од иностраних земаља  |
| 7 | 06 00 | - | + | Донације од међународних организација  |
| 8 | 07 00 | - | + | Трансфери од других нивоа власти  |
| 9 | 07 07 | + | - | Трансфери од других нивоа власти – средства из буџета Републике Србије  |
| 10 | 07 08 | + | - | Трансфери од других нивоа власти – наменски и ненаменски трансфери из републичког буџета јединицама локалне самоуправе  |
| 11 | 07 09 | + | - | Трансфери од других нивоа власти –наменски капитални трансфери из републичког буџета  |
| 12 | 07 10 | + | - | Трансфери од других нивоа власти –трансфери из републичког буџета за поверене послове  |
| 13 | 07 13 | + | - | Трансфери од других нивоа власти –трансфери из републичког буџета за расходе за запослене у образовању  |
| 14 | 08 00 | - | + | Добровољни трансфери од физичких и правних лица  |
| 15 | 09 00 | - | + | Примања од продаје нефинансијске имовине  |
| 16 | 09 12 | + | - | Примања од продаје нефинансијске имовине- примања од продаје покретне имовине и непокретности |
| 17 | 10 00 | + | - | Примања од домаћих задуживања  |
| 18 | 12 00 | - | + | Примања од отплате датих кредита и продаје финансијске имовине  |
| 19 | 12 04 | + | - | Примања од отплате датих кредита и продаје финансијске имовине –приходи од приватизације  |
| 20 | 12 05 | + | - | Примања од отплате датих кредита и продаје финансијске имовине-примања од наплаћених потраживања Фонда за развој Аутономне покрајине Војводине и других потраживања, а по основу отплате главнице дуга по датим кредитима  |
| 21 | 13 00 | + | - | Нераспоређени вишак прихода из ранијих година  |
| 22 | 13 02 | + | - | Нераспоређени вишак прихода из ранијих година- накнаде и други приходи остварени по посебним законима као наменски приходи |
| 23 | 13 06 | - | + | Нераспоређени вишак прихода из ранијих година-додатна средства  |
| 24 | 13 12 | + | - | Нераспоређени вишак прихода из ранијих година-средства од наплаћених потраживања Фонда за развој Аутономне покрајине Војводине и других потраживања по датим кредитима  |
| 25 | 14 00 | + | - | Неутрошена средства од приватизације из ранијих година  |
| 26 | 15 00 | - | + | Неутрошена средства донација из ранијих година  |
| 27 | 56 00  | - | + | Финансијска помоћ ЕУ  |

**Други одељак** треба да садржи измењен и допуњен план расхода и издатака **(II ПЛАН РАСХОДА И ИЗДАТАКА).**

Овај део обухвата табеларни део, односно распоред средстава по буџетским класификацијама (који се креира, односно генерише директно из апликације BisTrezor) и

**ОБРАЗЛОЖЕЊЕ .**

**Образложење предложених измена и допуна Финансијског плана обухвата:**

**1. Образложење измена и допуна елемената који дефинишу профил корисника буџетских средстава** (Кратак опис организационих измена и допуна у оквиру корисника буџетских средстава, као и евентуалне измене/допуне у смислу обухвата индиректних корисника над чијим радом ДБК врши надзор);

**2. Образложење измена планираних прихода**, **примања и пренетих неутрошених средстава** из ранијих година уз навођење правног основа за планирање прихода и примања који су буџетом предвиђени као додатна средства;

**3. Образложење измена планираних расхода и издатака**, по **програмима, програмским активностима и пројектима** (образлажу се измене укупних средстава планираних у оквиру апропријације, односно на четвороцифреном нивоу економске класификације без обзира из ког извора финансирања су планирана, при чему се у самом образложењу могу одвојено образлагати по изворима финансирања из којих су планирана), уз **објашњење кључних елемената, односно начина на који су испројектована средства** за поједине намене, и уз јасно навођење начина реализације, односно употребе планираних средстава и

4**. ПРИЛОГ, који садржи табеле (прилог 1-4) наведене у првом ставу овог одељка**.

Дакле, писани образложењем измена и допуна финансијског плана, аргумнетују се разлози и образлажу планирана средства само за програмске активности, пројекте, односно намене (економске класификације) за које се ребалансом предлажу измене/допуне.

Ради прегледности, препоручујемо да се у оквиру образложења сачини кратак преглед-резиме предложених измена по програмским активностима/пројектима у следећем облику:

|  |  |  |  |  |
| --- | --- | --- | --- | --- |
| ПА/ПЈ  | НАМЕНА(ек.класификација 4 цифре)  | ПРЕДЛОЖЕНИ ИЗНОС промене  | МЕТОДОЛОГИЈА ПРОЦЕНЕ ПРЕДЛОЖЕНОГ ИЗНОСА (начин утврђивања) | ПЛАНИРАНИ НАЧИН РЕАЛИЗАЦИЈЕ |

Апликација (BisTrezor) за припрему ребаланса буџета, од 3. маја 2017. године биће доступна само у делу који подразумева усклађивање елемената програмске структуре за 2017. годину, док ће део апликације за финансијско планирање, односно унос финансијских промена, бити активиран одмах након одобравања предложених измена програмске структуре корисника.

**Рок** за достављање предлога измена и допуна финансијског плана директног буџетског корисника за 2017. годину Покрајинском секретаријату за финансије је **24. мај 2017. године.**  Осим у писаној форми, због обраде података, неопходно је до наведеног рока доставити у електронској форми и све помоћне табеле, које су саставни део финансијског плана и аналитичке табеле за планирање расхода за запослене, на адресу електронске поште: ivan.majoros@vojvodina.gov.rs Наведени рок је и крајњи рок за до достављање ребаланса скупштинског буџета усвојеног од стране надлежног одбора Скупштине АП Војводине.

 ПОКРАЈИНСКА СЕКРЕТАРКА

 Смиљка Јовановић

1. остварење у 2016. - 5.009.222.599 динара; план у 2017. – 5,2 милијарде динара; стопа раста *3,8%;* [↑](#footnote-ref-1)
2. остварење у 2016. - 6.175.342.745 динара; план у 2017.– 6,5 милијарди динара; стопа раста *5,3%* [↑](#footnote-ref-2)
3. подаци о опорезивој добити исказују се пореским билансом обвезника за 2016. годину, а законски рок за достављање ових података је јун 2017. године [↑](#footnote-ref-3)
4. ''Службени лист АПВ'', број 10/2017 [↑](#footnote-ref-4)
5. ''Службени лист АПВ'', број 10/2017 [↑](#footnote-ref-5)
6. 7,9 милијарди динара , а што је готово четири пута више од могућности повећања обима буџета у складу са реалним изворима финансирања [↑](#footnote-ref-6)
7. ''Сл.гласник РС'', број 99/2016 [↑](#footnote-ref-7)
8. Према Кадровском плану Аутономне покрајине Војводине за 2017. годину предвиђено је 93 службеника на положају, што при утврђеном укупном максималном броју запослених на неодређено време имплицира смањење броја запослених на неодређено време: службеника на извршилачким радним местима и/или намештеника. [↑](#footnote-ref-8)